KOMMISSIONENS GENNEMFØRELSESFORORDNING (EU) Nr. 356/2012
af 24. april 2012
om ændring af gennemførelsesforordning (EU) nr. 1239/2011 for så vidt angår fristerne for indgivelse af bud til den anden og følgende dellicitationer i produktionsåret 2011/12 for import af sukker til nedsat toldsats
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 187 sammenholdt med artikel 4, og
ud fra følgende betragtninger:
(1)
Ved Kommissionens gennemførelsesforordning (EU) nr. 1239/2011 (2) blev der indledt en løbende licitation for produktionsåret 2011/12 for import af sukker under KN-kode 1701 til nedsat toldsats.
(2)
Da udbuddet af sukker på EU's marked er steget, blev indgivelsen af bud i forbindelse med den dellicitation, der sluttede den. 25. januar 2012, den 1. februar 2012 og den 15. februar 2012 suspenderet ved Kommissionens gennemførelsesforordning (EU) nr. 57/2012 (3).
(3)
Den løbende overvågning af markedet har imidlertid vist, at udbuddet af sukker i EU kun er steget en anelse. På trods af den øgede import i januar 2012 er importen fra staterne i Afrika, Vestindien og Stillehavet og de mindst udviklede lande faldet markant siden midten af februar 2012. På mødet i Forvaltningskomitéen den 8. marts 2012 blev denne analyse bekræftet af størstedelen af medlemsstaterne, der mente, at der stadig var forsyningsproblemer, som ville blive værre i løbet af produktionsåret. Dette risikerer især at påvirke små og mellemstore virksomheder og kunder med langtidsaftaler om faste mængder.
(4)
Fristerne for indgivelse af bud, som i gennemførelsesforordning (EU) nr. 1239/2011 er fastsat til den 6. juni 2012, den 27. juni 2012 og den 11. juli 2012, bør derfor fremrykkes.
(5)
Gennemførelsesforordning (EU) nr. 1239/2011 bør derfor ændres i overensstemmelse hermed.
(6)
For at give et hurtigt signal til markedet og sikre en effektiv forvaltning af foranstaltningen bør denne forordning træde i kraft på dagen for offentliggørelsen i Den Europæiske Unions Tidende.
(7)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
Artikel 2, stk. 2, i gennemførelsesforordning (EU) nr. 1239/2011 affattes således:
"2. Der kan indgives bud til den anden og efterfølgende dellicitationer fra den første arbejdsdag efter udløbet af den foregående frist. Fristerne udløber kl. 12 (belgisk tid) henholdsvis den 2. maj 2012, den 23. maj 2012 og den 6. juni 2012."
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. april 2012.